Diari Oficial de la Generalitat Valenciana


Sumari del DOGV 6315, del 21-07-2010 (2010/8272)

LLEI 11/2010, 17 de juliol, de la Generalitat, Reguladora de l'Estatut de les Persones Cooperants Valencianes.
--------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/l/2010/06/17/11/dof/vci/html**

### Dades del document

Número de DOGV
:   6315

Data del DOGV
:   21-07-2010

Secció del DOGV
:   I. DISPOSICIONS GENERALS

Número del document
:   2010/8272


Data del document
:   17-06-2010

Organisme emissor
:   Presidència de la Generalitat

Tipus de document
:   Llei

Correcció d'errades

Anàlisi jurídica

 Descriptors 

:   * organització no governamental
    * ajuda humanitària
    * programa d'actuació
    * organització benèfica
    * dret de l'individu
    * legislació
    * voluntariat social
    * voluntari internacional
    * ajuda al desenvolupament
    * cooperació internacional
    * registre de documents
    * institució religiosa

LLEI 11/2010, 17 de juliol, de la Generalitat, Reguladora de l'Estatut de les Persones Cooperants Valencianes. [2010/8272]  
Sia notori i manifest a tots els ciutadans que Les Corts han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
Preàmbul  
I  
La realitat de la cooperació internacional per al desenrotllament que es du a terme a Espanya, tal com reconeix la mateixa Llei 23/1998, de 7 de juliol, de Cooperació Internacional al Desenrotllament, va molt més enllà de la transferència de recursos per part de l'administració central de l'Estat als països en via de desenrotllament. En la promoció i finançament d'activitats i projectes de cooperació internacional resulten hui implicades, de manera molt especial, les administracions públiques de les comunitats autònomes, en col·laboració amb les entitats locals i els diversos actors de la societat civil: organitzacions no governamentals, universitats, empreses, organitzacions empresarials, sindicats i altres agents socials.  
Fruit d'esta particular implicació en les tasques de cooperació internacional per al desenrotllament, la Generalitat va promulgar la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, establint el marc autonòmic que ha d'impulsar, canalitzar i estructurar els recursos públics destinats a aquest fi, les iniciatives que es posen en marxa cada any en els diversos països receptors d'ajuda i les vies de participació de tots els agents de la societat civil en la presa de decisions respecte d'això.  
II  
De conformitat amb el que preveu l'article 38.2 de l'esmentada Llei 23/1998, el Reial Decret 519/2006, de 28 d'abril, va establir l'Estatut dels Cooperants a Espanya, determinant la particular relació jurídica en la qual s'inserix el seu treball, els drets i les obligacions que els són inherents, la seua formació, l'homologació dels servicis que presten i el règim de protecció social que els correspon en el desplegament de la seua activitat. Posteriorment, l'Orde AEC/163/2007, de 25 de gener, va desenrotllar els aspectes relatius al registre i depòsit de documents; al fons per a l'assegurament col·lectiu dels cooperants i el capital mínim assegurat per a cada risc; i els models d'acord complementari de destí.  
Per la seua banda, la disposició addicional quarta del Reial Decret 519/2006, posteriorment especificada en l'apartat sext de l'Orde AEC/163/2007, atorga a les comunitats autònomes que promoguen projectes de cooperació internacional al desenrotllament, la possibilitat de subscriure acords per a la implementació dels aspectes relatius als cooperants.  
Tenint present el marc estatal establit en l'Estatut dels Cooperants i el marc autonòmic determinat per la Llei 6/2007, este text concreta, complementa i desenrotlla els aspectes recollits en la normativa estatal; els adapta a la realitat concreta de la cooperació internacional plantejada en el si de la Comunitat Valenciana i crea un marc jurídic d'especial suport, protecció i garanties per a les persones cooperants valencianes.   
La regulació que a continuació es desenrotlla perseguix un triple objectiu. En primer lloc, la concreció i implementació dels incentius i garanties previstos en les disposicions legals d'àmbit estatal, actualment vigents per a les activitats de cooperació internacional per al desenrotllament, de manera que el notable esperit solidari secularment demostrat per la societat civil valenciana es traduïsca en una major promoció, reconeixement i foment de les persones cooperants en el si de la Comunitat Valenciana. En segon lloc, la posada en marxa de noves garanties i incentius, d'àmbit autonòmic, en el personal, familiar, professional i formatiu, per a evitar en la mesura que es puga que la cooperació internacional al desenrotllament supose una càrrega excessivament onerosa als que tenen parella i fills a càrrec seu, desmotivant-los a implicar-se en estes activitats i afavorir que les entitats promotores privilegien l'elecció d'aquelles persones cooperants sense càrregues familiars. De la mateixa manera, estes previsions pretenen evitar que tots aquells valencians o totes aquelles valencianes que decidisquen dedicar-se a una tasca tan important, suporten un desavantatge o desfasament en l'àmbit professional que poguera dissuadir-los d'eixe interés. Amb això s'oferix una resposta adequada a les demandes rebudes en estos últims temps des de tots els sectors involucrats en la cooperació internacional en el si de la Comunitat Valenciana.  
CAPÍTOL I  
Disposicions generals  
Article 1. Objecte   
La present llei regula l'Estatut de les Persones Cooperants Valencianes, de les Persones Missioneres i de les Persones Voluntàries, especificant, complementant i adaptant la normativa estatal vigent al marc i objectius establits per la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, quant al règim jurídic de prestació de servicis, drets i deures, formació, homologació de servicis, fiscalitat i protecció social de les persones cooperants valencianes.  
Article 2. Subjectes de la cooperació  
1. Seran subjectes de la cooperació, en l'àmbit de la present llei, les persones cooperants valencianes, les persones missioneres valencianes, les persones voluntàries valencianes i els agents de cooperació internacional al desenrotllament registrats en la Comunitat Valenciana.  
2. Són agents de la cooperació internacional al desenrotllament de la Comunitat Valenciana les institucions i entitats que reunisquen els requisits establits en l'article 24 de la Llei 6/2007, i estiguen degudament registrats, de conformitat amb el que disposa l'article 26 de la mencionada llei.  
Article 3. Àmbit d'aplicació  
1. La present llei serà aplicable, amb caràcter especial i complementari del marc general establit per la normativa estatal vigent, a les persones cooperants valencianes, a les persones missioneres valencianes i a les persones voluntàries valencianes.  
2. Queda exclòs de l'àmbit d'aplicació d'esta llei el personal local dels països destinataris del projecte, les persones contractades a través del sistema d'arrendament de servicis civil o mercantil, les persones que disfruten de beques i totes aquelles que puguen incórrer en qualsevol tipus d'incompatibilitat.  
CAPÍTOL II  
De les persones  
cooperants valencianes  
Article 4. Subjectes  
1. A l'efecte de la present llei són persones cooperants valencianes aquelles que, exercint la condició política de valencians o valencianes, unixen a una adequada formació o titulació acadèmica oficial, una provada experiència professional i tenen encomanada l'execució d'un determinat programa o projecte en el marc de la cooperació al desenrotllament i estiguen degudament inscrites en el Registre Autonòmic de les Persones Cooperants Valencianes.  
2. Les persones cooperants hauran d'estar lligades amb la persona o l'entitat promotora de la cooperació per al desenrotllament i l'acció humanitària per alguna de les relacions jurídiques següents:  
a) Relació sotmesa a l'ordenament jurídic laboral.  
b) Relació funcionarial o de personal al servei de les administracions públiques.  
Article 5. Drets de la persona cooperant valenciana  
1. A més dels drets establits en l'ordenament jurídic laboral, dels aplicables als ciutadans i ciutadanes espanyoles en l'exterior i dels reconeguts en la corresponent normativa sectorial, quan la relació jurídica de cooperació tinga una duració mínima d'un any, correspondrà a la persona cooperant valenciana les següents prestacions en els termes i en la quantia que reglamentàriament es determinen:  
a) Ajuda econòmica per als gastos del primer viatge del cònjuge de la persona cooperant o persona amb què mantinga una relació anàloga i dels fills o filles menors i fills o filles afectats o afectades de discapacitat que convisquen amb la persona cooperant, des del seu domicili en la Comunitat Valenciana fins al lloc de destí; i, al termini de l'acord o contracte, els gastos del viatge de tornada a la Comunitat Valenciana, en la part no sufragada per l'agent de la cooperació internacional al desenrotllament amb què tinga establida la relació jurídica.  
b) Ajuda econòmica per als gastos que genere la previsió social específica en el país de destí per al cònjuge de la persona cooperant o persona amb què mantinga una relació anàloga i els fills o les filles menors i fills o filles afectats o afectades de discapacitat que convisquen amb la persona cooperant, en els casos en què no estiga prevista per la normativa estatal. En la dita previsió hauran d'estar assegurats, en tot cas, la pèrdua de la vida i la invalidesa permanent; una atenció mèdica i hospitalària semblant a la cobertura a la qual es té dret a Espanya, per qualsevol contingència succeïda en el país de destí; l'atenció psicològica o psiquiàtrica si fóra el cas; revisió medicosanitària específica al seu retorn a la Comunitat Valenciana; i la repatriació en cas d'accident greu, malaltia greu, defunció, catàstrofe o conflicte bèl·lic en el país de destí o territori de destí.  
c) Ajuda econòmica per als gastos d'escolarització, en el país de destí, dels fills o filles menors i fills o filles afectats o afectades de discapacitat que convisquen amb la persona cooperant, en la part no sufragada per l'agent de la cooperació internacional al desenrotllament amb el qual tinga establida la relació jurídica.  
El dret de la persona cooperant valenciana a estes prestacions només es farà efectiu quan formalitze una relació jurídica amb una entitat inscrita en el Registre d'Agents de la Cooperació Internacional al Desenrotllament de la Comunitat Valenciana, per a participar en un projecte finançat per la Generalitat i la duració de l'estada dels familiars indicats siga, com mínim, d'un any.  
2. La persona cooperant valenciana que estiguera exercint la seua tasca en el lloc de destí sense acompanyament d'un familiar directe, tindrà també dret, cada cinc anys, a una ajuda econòmica per als gastos de viatge al lloc de residència d'algun familiar, si fóra el cas, en els termes i condicions que reglamentàriament es determinen.  
3. La persona cooperant valenciana que haguera passat més de quinze anys realitzant la seua tasca de cooperació fora d'Espanya, si retornara definitivament al seu domicili en la Comunitat Valenciana, podrà sol·licitar de la Generalitat una ajuda econòmica per als gastos corresponents al viatge de retorn, en els termes i en la quantia que reglamentàriament es determinen.  
4. La persona cooperant valenciana, una vegada retornada a la Comunitat Valenciana des del país on va realitzar la seua tasca de cooperació, si haguera passat més de deu anys en eixes tasques, no haguera arribat encara a l'edat de jubilació i no tinguera dret a una prestació per desocupació, podrà sol·licitar de la Generalitat la seua inclusió preferent en programes de reinserció laboral.  
5. La persona cooperant valenciana, una vegada retornada a la Comunitat Valenciana des del país on va realitzar la seua tasca de cooperació, si haguera passat més de deu anys en eixes tasques i haguera arribat a l'edat de jubilació, tindrà dret a sol·licitar els beneficis que l'administració autonòmica garantix a les persones de la tercera edat.  
6. En tot cas, la persona cooperant valenciana tindrà dret a:  
a) Una indemnització per danys físics o psíquics per haver sigut víctimes de segrest o altres actes violents en ocasió de l'execució del projecte, en els termes en què es desenrotlle reglamentàriament.  
b) Els beneficis fiscals que la Generalitat puga establir per a les persones cooperants, d'acord amb la corresponent normativa tributària i fiscal.  
c) Assistència de la conselleria competent en matèria de cooperació al desenrotllament per a qualsevol qüestió relacionada amb el seu estatus i amb els drets i prestacions establits en la present llei.  
d) Assistència, col·laboració i informació, en allò que fóra pertinent, per part del Centre Valencià en l'Exterior, si este s'haguera constituït formalment en el país de destí de la persona cooperant.  
e) Donar suport en la reinserció laboral i la integració social de la persona cooperant quan torne del seu treball en el marc de la cooperació al desenrotllament, mitjançant la dotació de ferramentes de formació i ajuda psicològica perquè la reinserció siga el més adequada possible.  
Article 6. Deures de la persona cooperant valenciana  
La persona cooperant valenciana, a més del compliment dels deures inherents a la seua relació jurídica, estarà obligada al que seguix:  
1. Respectar en la seua tasca els principis, valors i drets reconeguts en la Declaració Universal de Drets Humans, els tractats i acords internacionals sobre esta matèria subscrits per Espanya, la Constitució Espanyola i l'Estatut d'Autonomia de la Comunitat Valenciana.  
2. Observar una conducta adequada en el país o territori de destí, respectant les lleis i usos locals i les resolucions de les autoritats competents, vetlant per mantindre el prestigi de l'agent de la cooperació internacional al desenrotllament amb el qual tinga establida la relació jurídica, el de la cooperació valenciana en particular i el de l'espanyola en general.  
3. Notificar la seua arribada i, en el termini màxim de dos mesos, inscriure's en el Consolat del Regne d'Espanya més pròxim al seu lloc de destí, i comunicar la seua partida quan finalitze la seua tasca.  
4. Notificar la seua arribada i presentar-se davant de l'Oficina Tècnica de Cooperació, a través, si és el cas, de l'agent de la cooperació internacional al desenrotllament de la Comunitat Valenciana amb el qual tinga establida la relació jurídica, a fi d'informar de la labor i les tasques assignades, així com d'establir la forma i mecanismes de contacte durant la seua estada, si aquella s'haguera constituït formalment en el país de destí de la persona cooperant.  
Article 7. Formació  
1. La Generalitat promourà la realització d'activitats formatives per a la qualificació de les persones cooperants valencianes en aquelles matèries o aspectes en què es requerisca una major especialització o en els que no existisquen suficients persones cooperants amb la capacitació adequada per a dur a terme algun determinat projecte de cooperació al desenrotllament.  
2. A fi de fomentar esta activitat entre la ciutadania valenciana i d'impulsar la formació i especialització de les persones cooperants valencianes, la Generalitat promourà la realització de cursos de postgrau i altres accions formatives. Entre elles, concedirà anualment beques per a la realització de pràctiques de formació complementària, amb concurs de mèrits previ, a fi que els que desitgen treballar en l'àmbit de la cooperació internacional per al desenrotllament i residisquen en la Comunitat Valenciana, puguen adquirir la formació necessària per a participar en projectes o activitats d'eixa naturalesa.  
3. A l'efecte dels punts anteriors, la Generalitat, si és procedent, establirà acords de col·laboració amb les universitats valencianes i altres entitats que promouen els estudis en este àmbit, per a l'organització i impartició de programes i cursos especialitzats de formació en cooperació internacional per al desenrotllament, d'acord amb les línies preferencials que en este sentit s'establisquen en els plans de la cooperació valenciana.  
4. Les persones cooperants tindran dret a rebre dels agents de la cooperació internacional al desenrotllament amb els quals tinga establida la relació jurídica, abans d'iniciar el projecte de cooperació, la formació i informació suficient per a dur a terme adequadament la seua tasca en el país de destí beneficiari de l'ajuda.  
CAPÍTOL III  
De l'acord o contracte  
Article 8. Acord complementari de destí  
L'acord complementari de destí, que ha de subscriure's entre la persona cooperant i l'agent de la cooperació internacional valenciana amb el qual tinga establida la relació jurídica per a la participació d'aquell en projectes finançats per la Generalitat, tindrà el contingut previst en la normativa estatal.  
CAPÍTOL IV  
De les persones missioneres valencianes  
Article 9. Subjectes  
A l'efecte d'esta llei, es consideraran persones missioneres valencianes aquelles que, exercint la condició política de valencians o valencianes, tinguen un vincle institucional amb l'Església catòlica o amb qualsevol altra església, confessió o comunitat religiosa inscrita en el Registre d'Entitats Religioses del Ministeri de Justícia, i que participen en actuacions de cooperació per al desenrotllament promoguts per estes en països estructuralment empobrits, i estiguen degudament inscrites en el Registre Autonòmic de Persones Cooperants Valencianes.  
Article 10. Aplicació dels beneficis recollits en la present llei  
1. Les persones missioneres valencianes podran acollir-se a les disposicions d'esta llei, una vegada inscrites en el Registre Autonòmic de les Persones Cooperants Valencianes.  
2. La conselleria competent en matèria de cooperació al desenrotllament reconeixerà i garantirà a les persones previstes en el paràgraf anterior els mateixos drets i deures, i en els mateixos termes, que a les persones cooperants valencianes.  
3. La conselleria competent en matèria de cooperació al desenrotllament establirà el procediment específic per a sol·licitar i atorgar el reconeixement i garanties a què s'al·ludix en els apartats anteriors.  
CAPÍTOL V  
De les persones  
voluntàries valencianes  
Article 11. Subjectes  
1. A l'efecte d'esta llei, es consideraran persones voluntàries valencianes aquelles que exercixen la condició política de valencians i valencianes i que, reunint les característiques determinades en la Llei 4/2001, de 19 de juny, de la Generalitat, del Voluntariat, participen de manera altruista en les activitats dels programes o projectes de cooperació per al desenrotllament a través de l'entitat pública o privada en què preste els seus servicis, i estiguen degudament inscrites en el Registre Autonòmic de les Persones Cooperants Valencianes.  
2. Les persones voluntàries valencianes hauran de ser informades per l'entitat pública o privada en què preste els seus servicis dels objectius de la seua actuació, del marc en què es produïx, dels seus drets i deures contractuals i legals i de la seua obligació de respectar les lleis del país de destí, en el cas del personal expatriat.   
Article 12. Aplicació dels beneficis recollits en la present llei  
1. Les persones voluntàries valencianes podran acollir-se a les disposicions d'esta llei una vegada inscrits en el Registre Autonòmic de les Persones Cooperants Valencianes.  
2. La conselleria competent en matèria de cooperació al desenrotllament reconeixerà i garantirà a les persones previstes en l'apartat anterior els mateixos drets i deures, i en els mateixos termes, que a les persones cooperants valencianes.  
3. La conselleria competent en matèria de cooperació al desenrotllament establirà el procediment específic per a sol·licitar i atorgar el reconeixement i garanties a què s'al·ludix en els apartats anteriors.  
CAPÍTOL VI  
Del Registre Autonòmic de les  
Persones Cooperants Valencianes  
Article 13. Registre Autonòmic de les Persones Cooperants Valencianes  
1. Es crea el Registre Autonòmic de les Persones Cooperants Valencianes, que depén administrativament de la conselleria competent en matèria de cooperació internacional al desenrotllament.   
2. El dit registre té caràcter públic i serà objecte de desplegament reglamentari en allò no regulat en la present llei en un termini màxim de sis mesos.  
Article 14. Efectes de la inscripció  
Les persones cooperants valencianes, les persones voluntàries valencianes i les persones missioneres valencianes hauran d'inscriure's en el Registre Autonòmic de les Persones Cooperants Valencianes per a poder acollir-se a les disposicions d'esta llei.  
DISPOSICIÓ ADDICIONAL  
Única. Complementarietat de la llei  
Les previsions recollides en la present llei tenen caràcter complementari a les recollides o que en un futur puguen recollir-se en la normativa estatal.  
DISPOSICIÓ TRANSITÒRIA  
Única. Assignació pressupostària  
Els beneficis o prestacions ací concedides que requerisquen una assignació pressupostària específica per part de la Generalitat, es faran efectius a partir del moment en què siguen aprovats per Les Corts per a l'exercici pressupostari següent a l'entrada en vigor de la present llei.  
DISPOSICIÓ DEROGATÒRIA  
Única. Derogació normativa  
Queden derogades totes les normes de rang igual o inferior a la present llei, en tot allò que contradiguen o s'oposen al que disposa esta.  
DISPOSICIONS FINALS  
Primera. Modificació de l'article 28.2 de la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana  
L'article 28.2 de la Llei 6/2007, queda redactat de la manera següent:  
«Els seus drets i obligacions, incompatibilitats, formació, homologació dels servicis que presten, modalitats de previsió social i la resta d'aspectes del seu règim jurídic, seran els establits per les normes estatal i autonòmica reguladores de l'Estatut de les Persones Cooperants».  
Segona. Desplegament reglamentari  
Es faculta el Consell perquè dicte totes les disposicions reglamentàries que siguen necessàries per al desplegament de la present llei en un termini màxim de sis mesos.  
Tercera. Entrada en vigor  
La present llei entrarà en vigor l'endemà de la seua publicació en el Diari Oficial de la Comunitat Valenciana.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 16 de juliol de 2010  
El president de la Generalitat,  
FRANCISCO CAMPS ORTIZ


Còpia Permalink ELI